**Териториално статистическо бюро - Югоизток**

Отдел „Статистически изследвания - Сливен“

**ИЗДАДЕНИ РАЗРЕШИТЕЛНИ ЗА СТРОЕЖ И ЗАПОЧНАТО**

**СТРОИТЕЛСТВО НА НОВИ СГРАДИ В ОБЛАСТ СЛИВЕН**

**ПРЕЗ ЧЕТВЪРТОТО ТРИМЕСЕЧИЕ НА 2024 ГОДИНА**

По данни на Националния статистически институт през четвъртото тримесечие на 2024 г. местните администрации на територията на област Сливен са издали **разрешителни за строеж** на 20 жилищни сгради с 82 жилища в тях и с 8 429 кв. м разгъната застроена площ (РЗП), и на 25 други сгради с 9 777 кв. м РЗП.

Спрямо предходното тримесечие издадените разрешителни за строеж на жилищни сгради намаляват с 48.7%, жилищата в тях се увеличават със 70.8%, а общата им застроена площ - с 12.5%. Броят на издадените разрешителни за строеж на други сгради се увеличава с 8.7%, докато разгънатата им застроена площ намалява с 10.1%.

В сравнение с четвъртото тримесечие на 2023 г. броят на издадените разрешителни за строеж на нови жилищни сгради е по-малко с 50.0%, жилищата в тях нарастват със 7.9%, а общата им застроена площ намалява с 26.5%. Броят на издадените разрешителни за строеж на други сгради е повече с 31.6%, а съответната им РЗП - със 17.2%.

През четвъртото тримесечие на 2024 г. в област Сливен е **започнал строежът** на 16 жилищни сгради с 25 жилища в тях и с 4 683 кв. м обща застроена площ, и на 4 други сгради с 2 317 кв. м РЗП.

Спрямо предходното тримесечие броят на започнатите жилищни сгради намалява с 30.4%, жилищата в тях са по-малко с 46.8%, а общата им застроена площ - с 47.0%. Броят на започнатите други сгради спада с 63.6%, а общата им застроена площ - с 42.9%.

В сравнение с четвъртото тримесечие на 2023 г. започнатите жилищни сгради намаляват с 48.4%, жилищата в тях - със 79.5%, а общата им застроена площ съответно със 72.4%. Броят на започнатите други сгради също намалява със 73.3%, а тяхната РЗП - със 75.4%.

**Методологични бележки**

Тримесечното статистическо наблюдение за издадените разрешителни за строеж и започнатото строителство осигурява информация както за издадените от местните администрации разрешителни за строеж, така и за започнатото строителство на нови сгради според техния вид и разгъната застроена площ. Тази информация може да се използва като индикатор за бъдещата активност на строителните предприятия в страната. Видовете сгради се посочват в съответствие с Класификацията на сградите и строителните съоръжения (КСC - 2001) и се подразделят на:

• Жилищни - сгради, полезната площ на които в голямата си част е предназначена за жилищни цели за постоянно обитаване.

• Нежилищни - сгради за различни нежилищни нужди, които включват:

- административни - офиси и сгради за административна дейност на ведомства и други организации и сдружения (представителни сгради - банки, пощи, правителствени сгради, сгради за конференции, конгреси, съдилища, общини);

- други сгради - всички останали видове сгради, предназначени за различни дейности: производствена, търговска, транспортна, просветна, културна, спортна, селскостопанска, здравеопазване, бази за почивка и краткосрочно пребиваване (хотели, мотели, почивни домове, хижи и др.).

Разгъната (обща) застроена площ на сградите е сумата от застроените площи на всички етажи по външни измерения.

Повече информация и данни за издадените разрешителни за строеж и започнатото строителство на нови сгради са достъпни в Информационна система „ИНФОСТАТ“ (<https://infostat.nsi.bg/infostat/pages/module.jsf?x_2=99>) и на сайта на НСИ, раздел „Други месечни и тримесечни данни“ (<http://www.nsi.bg/node/13215/>).